A konvergencia hatása a médiatechnológiára
dr. Bartolits István, NMHH

A távközlés és az informatika konvergenciájának a jelensége legalább másfél évtizede érezteti hatását és ma már infokommunikációs piacról beszélünk, felismerve ennek a folyamatnak a gyakorlati következményeit. Az elméleti szakemberek már akkor prognosztizálták, hogy a konvergencia ki fog terjedni az elektronikus médiára is, egybefonva a három – korábban elkülönült – terület technológiai elemeit, rendszereit. Az összefonódásnak pedig komoly következménye lesz a médiatechnológiákra és az üzleti modellekre. A korábban még csak prognosztizált folyamat már érezteti a hatását, jó példa erre az OTT szolgáltatók megjelenése, de a konvergencia élő példája a hibrid televízió (HbbTV) is. 

Az előadás arra keresi a választ, hogy milyen hatással lesz a konvergencia a médiatechnológia jövőjére, hová juthatunk el a három terület szinergiahatása következtében. Milyen új lehetőséget hozhatnak be a szélessávú hozzáférések, az 5G hálózatok megjelenése vagy a következő generációs internet jövőbeli térnyerése? Új fejezetet nyit-e a médiafogyasztásban a virtuális valóság vagy megmarad a kiegészítő alkalmazás szintjén? Mekkora szerep jut a mobilitásnak a jövőben, hogy alakulnak a szolgáltatási szerepkörök a lassan elválaszthatatlan hírközlési és médiapiacon? Hogyan változik meg a szabályozás szerepe a konvergencia következtében, lehet-e a jövőben elkülönülten kezelni ezeket a szektorokat vagy generális szabályozásra kell áttérni? Csupa olyan kérdés, amire sokan szeretnénk tudni a választ, de senkinek sincs a zsebében a bölcsek köve. Ezekre az izgalmas kérdésekre természetesen ez az előadás sem fogja megadni a biztos válaszokat, de talán néhány lépéssel közelebb visz a lehetőségek feltárásához. Végső soron pedig segíthet Peter Drucker sokat idézett mondása: „A legjobb módja a jövő előrejelzésének, ha magunk alakítjuk”.